20050920
Decizia Consiliului
din 20 septembrie 2005
privind încheierea Acordului sub forma unui schimb de scrisori privind punerea în aplicare cu titlu provizoriu a Protocolului de stabilire a posibilităților de pescuit și a contribuției financiare prevăzute de Acordul între Comunitatea Economică Europeană și Republica Federală Islamică a Comorelor privind pescuitul în largul coastelor Republicii Comorelor pentru perioada 1 ianuarie 2005 - 31 decembrie 2010
(2005/669/CE)
CONSILIUL UNIUNII EUROPENE,
având în vedere Tratatul de instituire a Comunității Economice Europene, în special articolul 37 coroborat cu articolul 300 alineatul (2),
având în vedere propunerea Comisiei,
întrucât:
(1) În conformitate cu Acordul între Comunitatea Economică Europeană și Republica Federală Islamică a Comorelor privind pescuitul în largul coastelor Comore [1], Comunitatea și Republica Federală Islamică a Comorelor au purtat negocieri pentru a stabili modificările sau completările ce se vor aduce acordului la sfârșitul perioadei de aplicare a protocolului la respectivul acord.
(2) Ca urmare a acestor negocieri, la 24 noiembrie 2004 a fost parafat un nou protocol.
(3) În conformitate cu acest protocol, pescarii din Comunitate se bucură de posibilități de pescuit în apele aflate sub suveranitatea sau jurisdicția Republicii Federale Islamice a Comorelor pentru perioada 1 ianuarie 2005 - 31 decembrie 2010.
(4) Pentru a asigura continuitatea activităților de pescuit a navelor comunitare, este esențial ca noul protocol să fie pus în aplicare cât mai curând posibil. Din acest motiv, cele două părți au parafat un acord sub forma unui schimb de scrisori care prevede punerea în aplicare cu titlu provizoriu a protocolului parafat începând cu 1 ianuarie 2005.
(5) Acordul sub forma unui schimb de scrisori ar trebui aprobat, sub rezerva încheierii protocolului de către Consiliu.
(6) Criteriile de alocare a posibilităților de pescuit între statele membre ar trebui stabilite pe baza alocării tradiționale a posibilităților de pescuit din cadrul acordului în domeniul pescuitului,
DECIDE:
Articolul 1
Acordul sub forma unui schimb de scrisori privind punerea în aplicare cu titlu provizoriu a Protocolului de stabilire a posibilităților de pescuit și a contribuției financiare prevăzute de Acordul între Comunitatea Economică Europeană și Republica Federală Islamică a Comorelor privind pescuitul în largul coastelor Comore pentru perioada 1 ianuarie 2005 - 31 decembrie 2010 se aprobă în numele Comunității.
Textul acordului sub forma unui schimb de scrisori și cel al protocolului se anexează prezentei decizii.
Articolul 2
Posibilitățile de pescuit prevăzute de protocol se alocă între statele membre după cum urmează:
(a) toniere cu plasă pungă:
Spania: 21 nave;
Franța: 18 nave;
Italia: 1 navă;
(b) paragate de suprafață:
Spania: 12 nave;
Portugalia: 5 nave.
În cazul în care cererile de licență din partea acestor state membre nu epuizează posibilitățile de pescuit prevăzute de protocol, Comisia poate lua în considerare cereri de licență din partea altor state membre.
Articolul 3
Statele membre ale căror nave pescuiesc în conformitate cu prezentul protocol sunt obligate să notifice Comisia cu privire la cantitățile din fiecare stoc de pește obținut din zona de pescuit Comore în conformitate cu modalitățile prevăzute de Regulamentul (CE) nr. 500/2001 al Comisiei [2].
Articolul 4
Președintele Consiliului este autorizat să numească persoanele împuternicite să semneze acordul prin care Comunitatea își asumă obligații.
Adoptată la Bruxelles, 20 septembrie 2005.